title: Komission täytäntöönpanoasetus (EU) N:o 1278/2014, annettu 1 päivänä joulukuuta 2014 , asetusten (EY) N:o 967/2006, (EY) N:o 828/2009, (EY) N:o 891/2009 sekä täytäntöönpanoasetuksen (EU) N:o 75/2013 muuttamisesta

text:
               2.12.2014

               FI

               Euroopan unionin virallinen lehti

               L 346/26

         KOMISSION TÄYTÄNTÖÖNPANOASETUS (EU) N:o 1278/2014,
   annettu 1 päivänä joulukuuta 2014,
   asetusten (EY) N:o 967/2006, (EY) N:o 828/2009, (EY) N:o 891/2009 sekä täytäntöönpanoasetuksen (EU) N:o 75/2013 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 144 artiklan c ja j alakohdan, 178 artiklan b, f ja h alakohdan, 180 artiklan ja 182 artiklan 4 kohdan ja 192 artiklan 5 kohdan,
   sekä katsoo seuraavaa:

               (1)

               Asetuksessa (EU) N:o 1308/2013 säädetään sokerikiintiöjärjestelmän voimassaoloajan jatkamisesta 30 päivään syyskuuta 2017 saakka ja muutetaan kyseistä järjestelmää. Sen vuoksi on tarpeen mukauttaa tiettyjä sokerialan asetuksia.

               (2)

               Selkeyden vuoksi on tarpeen muuttaa komission asetuksen (EY) N:o 967/2006 (2) 4 artiklan 1 kohdan a alakohtaa, jotta se vastaa täsmälleen asetuksen (EU) N:o 1308/2013 140 artiklan 1 kohdan b alakohtaa, jonka mukaan teollisuudelle tarkoitetun sokerin, isoglukoosin ja inuliinisiirapin on oltava toimitettu käyttäjälle viimeistään 30 päivänä marraskuuta seuraavana markkinointivuonna.

               (3)

               Asetuksessa (EY) N:o 967/2006 vahvistetaan määräajat, joihin mennessä jäsenvaltioiden on annettava komissiolle tiedoksi yrityksen siirtämät määrät asetuksen (EU) N:o 1308/2013 141 artiklan mukaisesti. Mainitussa artiklassa vahvistettujen, yritysten jäsenvaltioille tekemiä ilmoituksia koskevien uusien määräaikojen vuoksi asetuksen (EY) N:o 967/2006 17 artiklassa säädettyjä määräaikoja olisi mukautettava vastaavasti.

               (4)

               Komission asetuksessa (EY) N:o 828/2009 (3) vahvistetaan etuuskohtelusopimusten mukaisesti tapahtuvaa nimikkeen 1701 sokerituotteiden tuontia koskevat säännöt markkinointivuoteen 2014/2015 asti. Kyseisen asetuksen 4 artiklan 4 kohdassa vahvistetaan luettelo asiakirjoista, jotka on toimitettava tuontitodistushakemuksen mukana, ja säädetään, että vientitodistukset voidaan korvata oikeaksi todistetuilla jäljennöksillä. Tekniikan kehityksen huomioon ottamiseksi ja menettelyjen yksinkertaistamiseksi vientitodistusten lähettäminen sähköisesti olisi sallittava tietyin edellytyksin.

               (5)

               Koska tiettyjen etuuskohtelujärjestelyjen mukaiseen tuontiin ei sovelleta rajoitettujen kiintiöiden määrää, on aiheellista yksinkertaistaa tullimenettelyjä sallimalla tavanomainen, enintään viiden prosentin poikkeama etuuskohtelun piiriin kuuluvaa sokerin tuontia koskevien todistusten osalta.

               (6)

               Komission asetuksella (EU) N:o 1006/2011 (4) muutettiin neuvoston asetusta (ETY) N:o 2658/87 (5) muuttamalla tiettyjä sokerin CN-koodeja. Asetuksen (EY) N:o 828/2009 ja komission asetuksen (EY) N:o 891/2009 (6) kohdealaan kuuluvat tuotteet on jo luokiteltu uusiin CN-koodeihin, jotka jäsenvaltioiden tulliviranomaiset ovat myös ottaneet jo käyttöön. Näin ollen kyseisissä asetuksissa tarkoitettuihin CN-koodeihin olisi tehtävä teknisiä muutoksia.

               (7)

               Komissio on kehittänyt tietojärjestelmän, jolla se pystyy hallinnoimaan asiakirjoja ja menettelyjä sähköisesti omissa sisäisissä menettelyissään sekä tehdessään yhteistyötä yhteisen maatalouspolitiikan toteuttamiseen osallistuvien viranomaisten kanssa. Asetuksessa (EY) N:o 828/2009 tarkoitettu ilmoitusvelvoite katsotaan voitavan täyttää kyseisen järjestelmän kautta komission asetuksen (EY) N:o 792/2009 (7) mukaisesti.

               (8)

               Senhetkiset ennusteet ja markkinaolosuhteet huomioon otettuina komission täytäntöönpanoasetuksessa (EU) N:o 75/2013 (8) säädettiin lisätuontitullien soveltamatta jättämisestä tiettyihin sokerituotteisiin markkinointivuoden 2014/2015 loppuun asti. Ottaen huomioon sokerikiintiöjärjestelmän voimassaolon jatkamisen ja sen, että markkinaennusteissa ei ole nähtävissä merkittäviä muutoksia kiintiöjärjestelmän voimassaoloajan päättymistä edeltävälle ajalle, lisätuontitullien soveltamatta jättämistä kyseisiin sokerituotteisiin olisi jatkettava 30 päivään syyskuuta 2017 asti.

               (9)

               Sen vuoksi asetuksia (EY) N:o 967/2006, (EY) N:o 828/2009, (EY) N:o 891/2009 sekä täytäntöönpanoasetusta (EU) N:o 75/2013 olisi muutettava.

               (10)

               Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,

         ON HYVÄKSYNYT TÄMÄN ASETUKSEN:
   1 artikla
   Asetuksen (EY) N:o 967/2006 muuttaminen
   Muutetaan asetus (EY) N:o 967/2006 seuraavasti:

               1)

               Korvataan 4 artiklan 1 kohdan a alakohta seuraavasti:

                           ”a)

                           on toimitettu jalostajalle viimeistään seuraavan markkinointivuoden 30 päivänä marraskuuta käytettäviksi liitteessä tarkoitettujen tuotteiden valmistukseen;”

               2)

               Korvataan 17 artiklan a ja b alakohta seuraavasti:

                           ”a)

                           viimeistään 15 päivänä syyskuuta kuluvan markkinointivuoden juurikassokerin, inuliinisiirapin ja ruokosokerin määrät, jotka siirretään seuraavalle markkinointivuodelle;”

                     .

         2 artikla
   Asetuksen (EY) N:o 828/2009 muuttaminen
   Muutetaan asetus (EY) N:o 828/2009 seuraavasti:

               1)

               Muutetaan 4 artikla seuraavasti:

                           a)

                           Lisätään 4 kohtaan alakohta seuraavasti:
                           ”Ensimmäisen alakohdan b alakohdassa tarkoitettujen vientitodistusten sähköiset versiot tai faksatut kopiot tai toisessa alakohdassa tarkoitetut oikeaksi todistettujen jäljennösten sähköiset versiot tai faksatut kopiot voidaan toimittaa tuontitodistushakemuksen mukana alkuperäiskappaleiden sijaan edellyttäen, että hakija esittää alkuperäiskappaleet jäsenvaltioiden toimivaltaisille viranomaisille tuontitodistuksen tulliselvityspaikassa ennen niiden tuotteiden tulliselvitystä, jotka kuuluvat sähköisten versioiden tai faksattujen kopioiden perusteella myönnettyjen tuontitodistusten kohdealaan.”

                           b)

                           Korvataan 6 kohdassa ilmaisu ”esittämässä asiakirjassa” ilmaisulla ”esittämässä asiakirjan alkuperäiskappaleessa, sähköisessä versiossa tai faksatussa kopiossa”.

                           c)

                           Lisätään 7 kohta seuraavasti:
                           ”7.   Asetuksen (EY) N:o 376/2008 48 artiklan 1 ja 4 kohtaa ei sovelleta, jos tämän asetuksen nojalla tuodun sokerin määrä on enintään viisi prosenttia suurempi kuin tuontitodistuksessa ilmoitettu määrä. Lisämäärä katsotaan kyseisen todistuksen nojalla tuoduksi.”;

               2)

               Muutetaan 8 artikla seuraavasti:

                           a)

                           korvataan ensimmäisessä kohdassa CN-koodi ”1701 11 10” CN-koodeilla ”1701 13 10, 1701 14 10”,

                           b)

                           korvataan toisessa kohdassa CN-koodi ”1701 11 90” CN-koodeilla ”1701 13 90, 1701 14 90”,

               3)

               Korvataan 9 artiklan 6 kohta seuraavasti:
               ”6.   Tässä asetuksessa tarkoitetut ilmoitukset on tehtävä komission asetuksen (EY) N:o 792/2009 (9) mukaisesti.

         3 artikla
   Asetuksen (EY) N:o 891/2009 muuttaminen
   Muutetaan asetus (EY) N:o 891/2009 seuraavasti:

               1)

               korvataan 13 artiklan 1 kohdassa CN-koodi ”1701 11 90” CN-koodeilla ”1701 13 90, 1701 14 90”,

               2)

               korvataan liitteessä I olevassa I osassa CN-koodi ”1701 11 10” CN-koodeilla ”1701 13 10, 1701 14 10”.

         4 artikla
   Täytäntöönpanoasetuksen (EU) N:o 75/2013 muuttaminen
   Korvataan täytäntöönpanoasetuksen (EU) N:o 75/2013 1 artiklassa ilmaisu ”30 päivään syyskuuta 2015” ilmaisulla ”30 päivään syyskuuta 2017”.
   5 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 1 päivänä joulukuuta 2014.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission asetus (EY) N:o 967/2006, annettu 29 päivänä kesäkuuta 2006, neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kiintiön ulkopuolisen tuotannon osalta sokerialalla (EUVL L 176, 30.6.2006, s. 22).

      (3)  Komission asetus (EY) N:o 828/2009, annettu 10 päivänä syyskuuta 2009, etuuskohtelusopimusten mukaisesti tapahtuvaa nimikkeen 1701 sokerituotteiden tuontia ja puhdistusta koskevista yksityiskohtaisista soveltamissäännöistä markkinointivuosiksi 2009/2010–2014/2015 (EUVL L 240, 11.9.2009, s. 14).

      (4)  Komission asetus (EU) N:o 1006/2011, annettu 27 päivänä syyskuuta 2011, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 282, 28.10.2011, s. 1).

      (5)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

      (6)  Komission asetus (EY) N:o 891/2009, annettu 25 päivänä syyskuuta 2009, eräiden yhteisön tariffikiintiöiden avaamisesta ja hallinnoinnista sokerialalla (EUVL L 254, 26.9.2009, s. 82).

      (7)  Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).

      (8)  Komission täytäntöönpanoasetus (EU) N:o 75/2013, annettu 25 päivänä tammikuuta 2013, asetuksesta (EY) N:o 951/2006 poikkeamisesta edustavien hintojen ja lisätuontitullien tiettyihin sokerialan tuotteisiin soveltamisen osalta ja sokerialan tiettyjen tuotteiden edustavien hintojen ja lisätuontitullien vahvistamisesta markkinointivuodeksi 2012/2013 annetun täytäntöönpanoasetuksen (EU) N:o 892/2012 kumoamisesta (EUVL L 26, 26.1.2013, s. 19).

      (9)  Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisen ja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).”


title: Komission täytäntöönpanoasetus (EU) N:o 1010/2011, annettu 12 päivänä lokakuuta 2011 , kiintiön ulkopuolisen sokerin ja isoglukoosin vientitodistusten myöntämistä koskevan hyväksymisprosentin vahvistamisesta, vientitodistushakemusten hylkäämisestä ja vientitodistushakemusten jättämisen keskeyttämisestä

text:
               13.10.2011

               FI

               Euroopan unionin virallinen lehti

               L 268/14

         KOMISSION TÄYTÄNTÖÖNPANOASETUS (EU) N:o 1010/2011,
   annettu 12 päivänä lokakuuta 2011,
   kiintiön ulkopuolisen sokerin ja isoglukoosin vientitodistusten myöntämistä koskevan hyväksymisprosentin vahvistamisesta, vientitodistushakemusten hylkäämisestä ja vientitodistushakemusten jättämisen keskeyttämisestä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 318/2006 täytäntöönpanoa koskevista yksityiskohtaisista säännöistä kolmansien maiden kanssa käytävän sokerialan kaupan osalta 30 päivänä kesäkuuta 2006 annetun komission asetuksen (EY) N:o 951/2006 (2) ja erityisesti sen 7 e artiklan yhdessä sen 9 artiklan 1 kohdan kanssa,
   sekä katsoo seuraavaa:

               (1)

               Asetuksen (EY) N:o 1234/2007 61 artiklan ensimmäisen kohdan d alakohdan mukaisesti kyseisen asetuksen 56 artiklassa tarkoitetun kiintiön ulkopuolella markkinointivuoden aikana tuotettu sokeri voidaan viedä ainoastaan komission vahvistaman määrällisen rajoituksen puitteissa.

               (2)

               Kiintiön ulkopuolisen sokeri- ja isoglukoosiviennin määrällisen rajoituksen vahvistamisesta markkinointivuoden 2011/2012 loppuun 15 päivänä huhtikuuta 2011 annetussa komission täytäntöönpanoasetuksessa (EU) N:o 372/2011 (3) vahvistetaan edellä mainitut rajoitukset. Koska kyseistä asetusta sovelletaan vasta 1 päivästä tammikuuta 2012, kiintiön ulkopuolisen sokeri- ja isoglukoosiviennin määrällinen rajoitus 2011/2012 loppuun on käytettävissä vasta mainitusta päivästä alkaen.

               (3)

               Sen vuoksi olisi vahvistettava markkinointivuoden 2011/2012 osalta 3 päivästä lokakuuta 20117 päivään lokakuuta 2011 haetuille määrille hyväksymisprosentiksi nolla ja keskeytettävä sokerin ja isoglukoosin vientitodistushakemusten jättäminen. Lisäksi olisi hylättävä markkinointivuoden 2011/2012 osalta kaikki 10, 11, 12, 13 ja 14 päivänä lokakuuta 2011 jätetyt sokerin ja isoglukoosin vientitodistushakemukset,

         ON ANTANUT TÄMÄN ASETUKSEN:
   1 artikla
   1.   Myönnetään kiintiön ulkopuolisen sokerin ja isoglukoosin vientitodistukset, joiden hakemukset on jätetty aikana 3 päivästä lokakuuta 20117 päivään lokakuuta 2011, markkinointivuoden 2011/2012 osalta siten, että haettaviin määriin sovelletaan hyväksymisprosenttia 0.
   2.   Hylätään markkinointivuoden 2011/2012 osalta 10, 11, 12, 13 ja 14 päivänä lokakuuta 2011 jätetyt kiintiön ulkopuolisen sokerin ja isoglukoosin vientitodistushakemukset.
   3.   Keskeytetään markkinointivuoden 2011/2012 osalta kiintiön ulkopuolisen sokerin ja isoglukoosin vientitodistushakemusten jättäminen 17 päivästä lokakuuta 201131 päivään joulukuuta 2011.
   2 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä lokakuuta 2011.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 178, 1.7.2006, s. 24.

      (3)  EUVL L 102, 16.4.2011, s. 8.


title: Komission täytäntöönpanoasetus (EU) N:o 695/2011, annettu 19 päivänä heinäkuuta 2011 , asetuksella (EY) N:o 616/2007 avatuissa tariffikiintiöissä heinäkuun 2011 ensimmäisten seitsemän päivän aikana haettujen siipikarjanlihaa koskevien tuontitodistusten myöntämisestä ja tuontioikeuksien myöntämisestä

text:
               20.7.2011

               FI

               Euroopan unionin virallinen lehti

               L 189/7

         KOMISSION TÄYTÄNTÖÖNPANOASETUS (EU) N:o 695/2011,
   annettu 19 päivänä heinäkuuta 2011,
   asetuksella (EY) N:o 616/2007 avatuissa tariffikiintiöissä heinäkuun 2011 ensimmäisten seitsemän päivän aikana haettujen siipikarjanlihaa koskevien tuontitodistusten myöntämisestä ja tuontioikeuksien myöntämisestä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon tuontitodistusjärjestelmän alaisten maataloustuotteiden tuontitariffikiintiöiden hallinnointia koskevista yhteisistä säännöistä 31 päivänä elokuuta 2006 annetun komission asetuksen (EY) N:o 1301/2006 (2) ja erityisesti sen 7 artiklan 2 kohdan,
   sekä katsoo seuraavaa:

               (1)

               Komission asetuksella (EY) N:o 616/2007 (3) avataan Brasiliasta, Thaimaasta ja muista kolmansista maista peräisin olevia siipikarjanliha-alan tuotteita koskevia tuontitariffikiintiöitä.

               (2)

               Heinäkuun 2011 ensimmäisten seitsemän päivän aikana jätettyjen tuontitodistushakemusten, jotka koskevat 1 päivän lokakuuta 2011 ja 31 päivän joulukuuta 2011 välistä osakautta ryhmien 1, 2, 4, 6, 7 ja 8 osalta, määrät ovat joidenkin kiintiöiden osalta suurempia kuin käytettävissä olevat määrät. Sen vuoksi olisi määritettävä, missä määrin tuontitodistuksia voidaan myöntää, ja vahvistettava haettuihin määriin sovellettava jakokerroin.

               (3)

               Heinäkuun 2011 ensimmäisten seitsemän päivän aikana jätettyjen tuontioikeushakemusten, jotka koskevat 1 päivän lokakuuta 2011 ja 31 päivän joulukuuta 2011 välistä osakautta ryhmän 5 osalta, määrät ovat suurempia kuin käytettävissä olevat määrät. Sen vuoksi olisi määritettävä, missä määrin tuontioikeuksia voidaan myöntää, ja vahvistettava haettuihin määriin sovellettava jakokerroin,

         ON HYVÄKSYNYT TÄMÄN ASETUKSEN:
   1 artikla
   1.   Tuontitodistushakemuksiin, jotka on jätetty asetuksen (EY) N:o 616/2007 nojalla 1 päivän lokakuuta 2011 ja 31 päivän joulukuuta 2011 väliseksi osakaudeksi ryhmien 1, 2, 4, 6, 7 ja 8 osalta sovelletaan tämän asetuksen liitteessä esitettyjä jakokertoimia.
   2.   Tuontioikeushakemuksiin, jotka on jätetty asetuksen (EY) N:o 616/2007 nojalla 1 päivän lokakuuta 2011 ja 31 päivän joulukuuta 2011 väliseksi osakaudeksi ryhmän 5 osalta, sovelletaan tämän asetuksen liitteessä esitettyä jakokerrointa.
   2 artikla
   Tämä asetus tulee voimaan 20 päivänä heinäkuuta 2011.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 19 päivänä heinäkuuta 2011.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 238, 1.9.2006, s. 13.

      (3)  EUVL L 142, 5.6.2007, s. 3.

      LIITE

                  Ryhmän numero

                  Järjestysnumero

                  Osakaudeksi 1.10.2011–31.12.2011 jätettyihin tuontitodistushakemuksiin sovellettava jakokerroin
                  (prosenttia)

                  1

                  09.4211

                  0,555327

                  6

                  09.4216

                  0,671918

                  Ryhmän numero

                  Järjestysnumero

                  Osakaudeksi 1.10.2011–31.12.2011 jätettyihin tuontioikeushakemuksiin sovellettava jakokerroin
                  (prosenttia)

                  5

                  09.4215

                  1,377411


title: Komission täytäntöönpanoasetus (EU) N:o 977/2012, annettu 23 päivänä lokakuuta 2012 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               24.10.2012

               FI

               Euroopan unionin virallinen lehti

               L 294/5

         KOMISSION TÄYTÄNTÖÖNPANOASETUS (EU) N:o 977/2012,
   annettu 23 päivänä lokakuuta 2012,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:

               (1)

               Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille.

               (2)

               Kiinteä tuontiarvo lasketaan joka työpäivä täytäntöönpanoasetuksen (EU) N:o 543/2011 136 artiklan 1 kohdan mukaisesti ottaen huomioon päivittäin vaihtuvat tiedot. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Asetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä lokakuuta 2012.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  32,3

                  MA

                  58,6

                  MK

                  36,4

                  ZZ

                  42,4

                  0707 00 05

                  MK

                  30,8

                  TR

                  122,6

                  ZZ

                  76,7

                  0709 93 10

                  TR

                  116,3

                  ZZ

                  116,3

                  0805 50 10

                  AR

                  87,6

                  CL

                  85,7

                  TR

                  86,6

                  ZA

                  88,2

                  ZZ

                  87,0

                  0806 10 10

                  BR

                  282,8

                  MK

                  80,9

                  TR

                  142,2

                  ZZ

                  168,6

                  0808 10 80

                  AR

                  216,2

                  CL

                  133,2

                  MK

                  29,8

                  NZ

                  141,2

                  ZA

                  142,9

                  ZZ

                  132,7

                  0808 30 90

                  CN

                  58,8

                  TR

                  112,5

                  ZZ

                  85,7

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.


title: Neuvoston täytäntöönpanoasetus (EU) N:o 871/2013, annettu 2 päivänä syyskuuta 2013 , täytäntöönpanoasetuksella (EU) N:o 511/2010 Kiinan kansantasavallasta peräisin olevan molybdeenilangan, jossa on vähintään 99,95 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä, tuonnille määrätyn lopullisen polkumyyntitullin laajentamisesta koskemaan Kiinan kansantasavallasta peräisin olevaa molybdeenilankaa, jossa on vähintään 97 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä

text:
               12.9.2013

               FI

               Euroopan unionin virallinen lehti

               L 243/2

         NEUVOSTON TÄYTÄNTÖÖNPANOASETUS (EU) N:o 871/2013,
   annettu 2 päivänä syyskuuta 2013,
   täytäntöönpanoasetuksella (EU) N:o 511/2010 Kiinan kansantasavallasta peräisin olevan molybdeenilangan, jossa on vähintään 99,95 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä, tuonnille määrätyn lopullisen polkumyyntitullin laajentamisesta koskemaan Kiinan kansantasavallasta peräisin olevaa molybdeenilankaa, jossa on vähintään 97 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 13 artiklan,
   ottaa huomioon Euroopan komission ehdotuksen, jonka tämä on tehnyt neuvoa-antavaa komiteaa kuultuaan,
   sekä katsoo seuraavaa:
   1.   MENETTELY

   1.1   Voimassa olevat toimenpiteet

               (1)

               Joulukuussa 2009 Euroopan komissio, jäljempänä ’komissio’, otti käyttöön asetuksella (EU) N:o 1247/2009 (2), jäljempänä ’väliaikainen polkumyyntiasetus’, väliaikaisen polkumyyntitullin sellaisen Kiinan kansantasavallasta, jäljempänä ’Kiina’, peräisin olevan molybdeenilangan tuonnissa, jossa on vähintään 99,95 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä.

               (2)

               Kesäkuussa 2010 neuvosto otti käyttöön täytäntöönpanoasetuksella (EU) N:o 511/2010 (3) samalle tuonnille lopullisen 64,3 prosentin polkumyyntitullin. Kyseisistä toimenpiteistä käytetään jäljempänä nimitystä ”voimassa olevat toimenpiteet” ja tutkimuksesta, joka johti voimassa oleviin toimenpiteisiin, käytetään nimitystä ”alkuperäinen tutkimus”.

               (3)

               Perusasetuksen 13 artiklan mukaisen toimenpiteiden kiertämistä koskevan tutkimuksen jälkeen tammikuussa 2012 neuvosto laajensi täytäntöönpanoasetuksella (EU) N:o 14/2012 (4) voimassa olevia toimenpiteitä koskemaan Malesiasta lähetetyn tarkasteltavana olevan tuotteen tuontia riippumatta siitä, onko alkuperämaaksi ilmoitettu Malesia.

         1.2   Pyyntö

               (4)

               Marraskuussa 2012 komissio vastaanotti perusasetuksen 13 artiklan 3 kohdan ja 14 artiklan 5 kohdan mukaisen pyynnön tutkia tietynlaisten Kiinasta peräisin olevien molybdeenilankojen tuonnissa käyttöön otettujen polkumyynnin vastaisten toimenpiteiden mahdollista kiertämistä tietynlaisten hieman muutettujen, painoltaan vähintään 97-prosenttisesti mutta alle 99,95-prosenttisesti molybdeenistä koostuvien Kiinasta peräisin olevien molybdeenilankojen tuonnilla ja asettaa kyseiselle tuonnille kirjaamisvelvoite.

               (5)

               Pyynnön esitti Plansee SE, jäljempänä ’Plansee’, alkuperäiseen tutkimukseen osallistunut tietynlaisten molybdeenilankojen tuottaja unionissa.

               (6)

               Pyynnössä esitetään riittävä alustava näyttö siitä, että tietynlaisten Kiinasta peräisin olevien molybdeenilankojen tuonnissa käytössä olevia polkumyynnin vastaisia toimenpiteitä kierretään tuomalla hieman muutettuja, painoltaan vähintään 97-prosenttisesti mutta alle 99,95-prosenttisesti molybdeenistä koostuvia Kiinasta peräisin olevia molybdeenilankoja.

         1.3   Vireillepano

               (7)

               Komissio päätti neuvoa-antavaa komiteaa kuultuaan, että oli olemassa riittävä alustava näyttö perusasetuksen 13 artiklan 3 kohdan ja 14 artiklan 5 kohdan mukaisen tutkimuksen vireillepanoa varten, ja pani asetuksella (EU) N:o 1236/2012 (5), jäljempänä ’vireillepanoasetus’, vireille tutkimuksen, joka koski Kiinasta peräisin olevien tiettyjen molybdeenilankojen tuonnissa käyttöön otettujen polkumyynnin vastaisten toimenpiteiden mahdollista kiertämistä ja ohjasi lisäksi tulliviranomaiset kirjaamaan 21 päivästä joulukuuta 2012 lähtien Kiinasta peräisin olevan sellaisen molybdeenilangan tuonnin, joka tällä hetkellä luokitellaan CN-koodiin ex 8102 96 00 (Taric-koodi 8102960030) ja joka sisältää vähintään 97 mutta alle 99,95 painoprosenttia molybdeeniä ja jonka poikkileikkauksen suurin läpimitta on suurempi kuin 1,35 mm mutta enintään 4,0 mm.

         1.4   Tarkasteltavana oleva tuote ja tutkimuksen kohteena oleva tuote

               (8)

               Tarkasteltavana oleva tuote on sama kuin alkuperäisessä tutkimuksessa määritelty tuote, eli Kiinasta peräisin oleva molybdeenilanka, jossa on vähintään 99,95 painoprosenttia molybdeenia (’puhdasta molybdeeniä’) ja jonka poikkileikkauksen suurin läpimitta on suurempi kuin 1,35 mm mutta enintään 4,0 mm ja joka luokitellaan tällä hetkellä CN-koodiin ex 8102 96 00.

               (9)

               Tutkimuksen kohteena oleva tuote, eli tuote, jolla polkumyynnin vastaisia toimenpiteitä väitetään kierrettävän, on sama kuin johdanto-osan 7 kappaleessa määritelty Kiinasta peräisin oleva tuote, joka sisältää vähintään 97 mutta alle 99,95 painoprosenttia molybdeeniä ja jonka poikkileikkauksen suurin läpimitta on suurempi kuin 1,35 mm mutta enintään 4,0 mm.

         1.5   Tutkimus ja sen osapuolet

               (10)

               Komissio ilmoitti virallisesti Kiinan viranomaisille tutkimuksen vireillepanosta ja lähetti kyselylomakkeet Kiinan vientiä harjoittaville tuottajille ja unionin tuojille, joita asian tiedettiin koskevan. Asianomaisille osapuolille annettiin tilaisuus ilmoittautua, esittää näkökantansa kirjallisesti ja pyytää saada tulla kuulluiksi vireillepanoasetuksessa asetetussa määräajassa. Kaikille osapuolille ilmoitettiin, että yhteistyöstä kieltäytyminen voi johtaa perusasetuksen 18 artiklan soveltamiseen ja päätelmien tekemiseen käytettävissä olevien tietojen perusteella.

               (11)

               Kaksi vientiä harjoittavaa tuottajaa toimitti kyselyvastauksen komissiolle. Toinen näistä yrityksistä, joka toimi yhteistyössä myös alkuperäisessä tutkimuksessa, on aito tutkimuksen kohteena olevan tuotteen vientiä harjoittava tuottaja. Toinen yrityksistä ei ilmoittanut lainkaan tutkimuksen kohteena olevan tuotteen myyntiä. Näin ollen sen toimittamat tiedot jätettiin huomiotta.

               (12)

               Neljä tuojaa toimitti kyselyvastauksen komissiolle. Yksi niistä ei ilmoittanut mitään tutkimuksen kohteena olevan tuotteen tuontia, ja se osoittautuikin molybdeenilangan käyttäjäksi.

               (13)

               Komissio suoritti tarkastuskäyntejä kahdessa yhteistyössä toimineen kiinalaisen vientiä harjoittavan tuottajan toimitilassa:

                           —

                           Jinduicheng Molybdenum Co., Ltd, No88, Jinye 1st Road, Hi-Tech Industry Developing Zone, Xi’an, Shaanxi Province, Kiinan kansantasavalta, jäljempänä’JDC’,

                           —

                           Jinduicheng GuangMing Co., Ltd, No104 Mihe Road, Zhoucun District, Zibo City, Kiinan kansantasavalta.

                     ja seuraavan unionin tuojan toimitiloihin:

                           —

                           GTV Verschleißschutz GmbH, Vor der Neuwiese 7, D-57629 Luckenbach, Saksa, jäljempänä’GTV’.

               (14)

               Kolmen muun tuojan toimitiloihin ei tehty käyntiä, mutta niiden toimittamat tiedot tutkittiin asianmukaisesti tutkimuksen yhteydessä.

         1.6   Tutkimusajanjakso ja raportointijaksot

               (15)

               Tutkimusajanjakso määritettiin alkamaan 1 päivänä tammikuuta 2008 ja päättymään 30 päivänä syyskuuta 2012 sen tutkimiseksi, oliko kaupan rakenteessa tapahtunut väitettyjä muutoksia. Raportointijaksoksi valittiin ajanjakso 1 päivästä lokakuuta 201130 päivään syyskuuta 2012, jotta voidaan tutkia, tapahtuuko tuonti hinnoilla, jotka alittavat voimassa oleviin toimenpiteisiin johtaneessa tutkimuksessa määritetyn vahinkoa aiheuttamattoman hinnan ja esiintyykö polkumyyntiä yhä.

         2.   TUTKIMUKSEN TULOKSET

   2.1   Yleisiä näkökohtia

               (16)

               Perusasetuksen 13 artiklan 1 kohdan mukaisesti toimenpiteiden kiertämisen mahdollista esiintymistä arvioitiin analysoimalla järjestyksessä seuraavia seikkoja:

                           1)

                           oliko Kiinan ja unionin välisen kaupan rakenteessa tapahtunut muutos;

                           2)

                           johtuuko tällainen muutos käytännöstä, menettelystä tai toiminnasta, jolla ei ole riittävästi perusteita tai jolla ei ole muuta taloudellista perustetta kuin tullin käyttöön ottaminen;

                           3)

                           onko olemassa näyttöä vahingosta tai siitä, että tullin korjaavat vaikutukset vaarantuvat tutkimuksen kohteena olevan tuotteen hintojen ja/tai määrien osalta; ja

                           4)

                           onko näyttöä polkumyynnistä verrattuna samankaltaisen tuotteen aikaisemmin määritettyihin normaaliarvoihin, tarvittaessa perusasetuksen 2 artiklan säännösten mukaisesti.

         2.2   Tuotteen vähäinen muuttaminen ja perusominaisuudet

               (17)

               Tutkimuksessa on käynyt ilmi, että tutkimuksen kohteena oleva tuote on lanka, joka on valmistettu molybdeenistä (99,6–99,7 prosenttia) ja yleensä lantaanista (0,25–0,35 prosenttia). Seos sisältää myös muita kemiallisia aineita, ja se tunnetaan myös nimillä seosteinen molybdeeni, MoLa tai ML. Sekä tarkasteltavana oleva tuote että tutkimuksen kohteena oleva tuote luokitellaan tällä hetkellä CN-koodiin 8102 96 00. Kuten jäljempänä selostetaan, tutkimuksessa ei todettu mitään eroa tutkimuksen kohteena olevan tuotteen ja tarkasteltavana olevan tuotteen välillä lukuun ottamatta sitä, että sekoitusvaiheessa puhtaaseen molybdeeniin lisätään pieni prosenttiosuus lantaania. Lisäksi yhteistyössä toiminut vientiä harjoittava tuottaja vahvisti sen, että tutkimuksen kohteena olevan tuotteen tuotantokustannukset ovat samanlaiset kuin tarkasteltavana olevan tuotteen. Tämä viittaa siihen, ettei vientiä harjoittava tuottaja saa muuta taloudellista hyötyä tutkimuksen kohteena olevan tuotteen tuottamisesta kuin mahdollisuuden kiertää voimassa olevia toimenpiteitä. Lisäksi todettiin, että tarkasteltavana olevan tuotteen käyttäjät siirtyivät käyttämään tutkimuksen kohteena olevaa tuotetta sen jälkeen, kun väliaikaiset toimenpiteet tulivat voimaan, mikä viittaa siihen, ettei tarkasteltavana olevan tuotteen ja tutkimuksen kohteena olevan tuotteen välillä ole eroa käyttäjien kannalta.

               (18)

               Kuten väliaikaisen polkumyyntiasetuksen johdanto-osan 15 kappaleessa mainitaan, tarkasteltavana olevaa tuotetta käytetään pääasiassa pinnoitteena auton osien (kuten vaihdelaatikoiden) tai lentokoneiden osien valmistuksessa taikka sähkökytkiminä. Eniten kaupan pidetyt tuotemitat ovat 2,31 mm ja 3,17 mm, joita käytetään liekki- tai kaariruiskutuksessa.

               (19)

               Kolme osapuolta väitti, että tutkimuksen kohteena olevan tuotteen ja tarkasteltavana olevan tuotteen perusomaisuudet ovat erilaiset. Kaksi näistä osapuolista pyysi kuulemistapaamista, joka toteutui huhtikuussa 2013. Tapaamiseen osallistuivat GTV, JDC ja Plansee, ja puheenjohtajana toimi neuvonantaja. Kuten jäljempänä yksityiskohtaisesti selostetaan, kuulemistapaamisessa keskityttiin pääasiassa tarkasteltavana olevan tuotteen ja tutkimuksen kohteena olevan tuotteen väitettyihin teknisiin eroihin sekä taloudellisiin perusteisiin, jotka koskevat jälkimmäisen tuontia unionin markkinoille.

               (20)

               GTV ja JDC väittivät kuulemistilaisuudessa ja asiakirjoissa, että tutkimuksen kohteena oleva tuote on fyysisiltä perusominaisuuksiltaan huomattavan erilainen kuin tarkasteltavana oleva tuote. Tarkasti ottaen ne väittivät, että tutkimuksen kohteena olevan tuotteen muovattavuus eli materiaalin pitkittäissuuntainen kestävyys, kun sitä vedetään ohuemmaksi, ilman vetovoiman aiheuttamia murtumia, sekä venymäparametrit ja pinnoitusominaisuudet ovat paremmat kuin tarkasteltavana olevan tuotteen.

               (21)

               Tämän väitteen tueksi kyseiset kaksi osapuolta toimittivat lukuisia artikkeleja ja tutkimuksia, joilla oli tarkoitus osoittaa, että sekoitettaessa molybdeeniin lantaania saadaan tuote, joka on haurastumisen kestävyydeltään ja pitkittäissuuntaiselta kestävyydeltään tarkasteltavana olevaa tuotetta parempi. Kyseiset osapuolet väittivät myös, että Planseen internetsivustolla julkaistut tiedot todistavat, että tutkimuksen kohteena oleva tuote on ominaisuuksiltaan parempaa kuin tarkasteltavana oleva tuote.

               (22)

               Tuotteen ominaisuuksien osalta Plansee ehdotti, että tutkimuksen kohteena olevan tuotteen ja tarkastelun kohteena olevan tuotteen perusominaisuuksien erojen arvioimiseksi valtuutetaan riippumaton taho vertaamaan tarkastelun kohteena olevaa tuotetta ja tutkimuksen kohteena olevaa tuotetta.

               (23)

               Kuulemisen jälkeen edellä mainittua pyyntöä arvioitiin tutkimuksen aikana kerättyjen tietojen perusteella, joista mainitaan erityisesti tuojien vientiä harjoittavalle tuottajalle lähettämät tilaukset, vientiä harjoittavan tuottajan toimittamat selostukset tuotantoprosessista, laatutodistuksissa mainittu kemiallinen koostumus, venymä ja veto-ominaisuudet, vientiä harjoittavan tuottajan lähettämät laskut ja liiketoimiin liittyvien tietojen puute tutkimuksen kohteena olevan tuotteen paremmista ominaisuuksista verrattuna yhdellekään asiakkaalle lähetettyyn tarkasteltavana olevaan tuotteeseen. Kaikki tiedot osoittivat, että asiakkaat eivät olleet pyytäneet tuotteen ominaisuuksien parantamista eikä tutkimuksen kohteena olevan tuotteen valmistaja ollut parantanut ominaisuuksia. Tämän perusteella todettiin, että asiantuntijan lausuntoa ei tarvita. Näin ollen pyyntö hylättiin.

               (24)

               Tutkimuksessa on vahvistettu, että edellä johdanto-osan 20 kappaleessa mainitut parannetut ominaisuudet johtuvat lantaanipitoisuudesta ja siitä, käytetäänkö optimoitua tuotantoprosessia. Yhteistyössä toiminut vientiä harjoittava tuottaja ei kuitenkaan osoittanut, että se olisi ottanut käyttöön optimoidun tuotantoprosessin tutkimuksen kohteena olevalle tuotteelle, jota vietiin unioniin tutkimusajanjaksolla. Näin ollen väite hylättiin perusteettomana.

               (25)

               Yksi osapuoli väitti, että tutkimuksen kohteena oleva tuote olisi parempi pinnoitusominaisuuksiltaan. Osapuoli ei kuitenkaan toimittanut riittävää näyttöä väitteensä tueksi. Tämän vuoksi väite hylättiin perusteettomana.

               (26)

               Kaksi osapuolta väitti, että tutkimuksen kohteena olevan tuotteen murtolujuus on parempi. Tämä tarkoittaa, että lanka ei koskaan katkea, kun se puretaan kelalta ruiskutuskoneen sisällä. Kyseisiä osapuolia pyydettiin toimittamaan väitettä tukevia asiakirjoja, mutta ne eivät toimittaneet niitä. Koska väitettä tukevia todisteita ei ollut, väite hylättiin.

               (27)

               Edellä selostetun perusteella todetaan, että tutkimuksen kohteena oleva tuote ei ole ominaisuuksiltaan erilainen kuin tarkasteltavana oleva tuote.

               (28)

               Lisäksi tarkastuskäynneillä kerätyt todisteet osoittavat, että käyttäjät/tuojat eivät tilatessaan erityisesti edellyttäneet tuotteelta väitettyjä parannettuja fyysisiä ominaisuuksia, kuten johdanto-osan 20 kappaleessa todetaan. Yksikään niistä ei edellyttänyt, että tuotteessa olisi tietty määrä lantaania, mutta siinä edellytettiin olevan vähintään 99 prosenttia puhdasta molybdeenia. Ainoastaan yksi asiakas edellytti venymää ja vedettävyyttä koskevia fyysisiä erityisominaisuuksia. Tässä tapauksessa vientiä harjoittava tuottaja testasi parametrit ja toimitti kyseiselle asiakkaalle laatutodistuksen. Koska tällaisia laatutodistuksia toimitettiin myös tarkasteltavana olevasta tuotteesta, kyseisten kahden tuotteen vertaaminen näiden parametrien osalta oli mahdollista. Vertailu osoitti, että kummankin tuotteen venymä ja vedettävyys olivat täysin samanlaiset.

               (29)

               Lisäksi tutkimuksessa kävi ilmi, että vientiä harjoittava tuottaja ei tiedottanut markkinoille tai asiakkailleen tutkimuksen kohteena olevan tuotteen väitetyistä eduista tarkasteltavana olevaan tuotteeseen nähden eikä markkinoinut hieman muutettuja MoLa-lankoja uutena tai eri tuotteena.

               (30)

               Planseen tammikuussa 1996 rekisteröimän patentin perusteella yksi osapuoli väitti, että tarkasteltavana oleva tuote ja tutkimuksen kohteena oleva tuote ovat eri tuotteita. Tämän väitteen tarkastelu osoitti, että patentti ei koske tutkimuksen kohteena olevaa tuotetta vaan molybdeeniseoksen käyttöä lamppujen sisäänvientijohtimissa, elektroniputkissa ja muissa vastaavissa komponenteissa. Lisäksi tämän tuotetyypin läpimitat ovat pienemmät kuin tutkimuksen kohteena olevalle tuotteelle määritellyt. Kuten edellä johdanto-osan 24 kappaleessa mainitaan, väitetyt MoLan paremmat ominaisuudet verrattuna tarkasteltavana olevaan tuotteeseen johtuvat sen käytöstä optimoidussa tuotantoprosessissa. Sen vuoksi väite hylätään.

               (31)

               Näin ollen on todettava, että asiakkaan kannalta tarkasteltavana oleva tuote ja tutkimuksen kohteena oleva tuote ovat hyvin samanlaisia.

               (32)

               Yksi osapuoli väitti, että Planseen internetsivustolla julkaistut kaupalliset tiedot osoittavat, että Plansee tarjoaa tutkimuksen kohteena olevaa tuotetta lämpöruiskutuksen lisäksi moniin muihin tarkoituksiin (lamppujen komponentteihin ja lankasahausteollisuudelle). Plansee totesi, että sen internetsivustolla julkaistut kaupalliset tiedot sisältävät ainoastaan tiedot läpimitoista, joita se voi toimittaa. Lisäksi tutkimuksessa todettiin, että Planseen myynti muille aloille oli hyvin vähäistä (alle kaksi prosenttia tarkasteltavana olevan tuotteen myyntimäärästä) ja että se käytti optimoitua tuotantoprosessia. Näin ollen tämä väite hylättiin.

               (33)

               Yksi osapuoli väitti, että Plansee oli jo tuottanut tutkimuksen kohteena olevaa tuotetta, kun se teki alkuperäisen tutkimuksen vireillepanoon johtaneen valituksen, ja koska Plansee katsoo tutkimuksen kohteena olevan tuotteen ja tarkasteltavana olevan tuotteen olevan perusominaisuuksilta samanlaiset, Planseen olisi pitänyt sisällyttää se alkuperäiseen tutkimukseen. Kuten edellä johdanto-osan 32 kappaleessa selostetaan, tutkimuksessa todettiin, että tämä nimenomainen MoLa-lanka on erilainen kuin tutkimuksen kohteena oleva tuote. Tuotteen läpimitat ovat yleensä alle yhden millimetrin, ja sitä käytetään lähinnä valaisinteollisuudessa. Lisäksi kuten jäljempänä taulukossa 1 mainitaan, tutkimuksen kohteena olevan tuotteen tuonti alkoi vasta, kun väliaikaiset toimenpiteet otettiin käyttöön tarkasteltavana olevan tuotteen osalta. Koska tutkimuksen kohteena olevaa tuotetta ei tuotu lainkaan alkuperäisen tutkimuksen tutkimusajanjaksolla, ei ollut syytä ottaa kyseistä tuotetta mukaan tutkimukseen. Tämän vuoksi väite hylätään perusteettomana.

               (34)

               Yksi osapuoli väitti, että tuotealueen laajentaminen 99,95-prosenttisesta 97-prosenttiseen kattaisi kaikentyyppiset molybdeeniseokset, minkä seurauksen kyseisiä tuotteita ei olisi saatavilla unionin markkinoilla (esimerkiksi jatkovedetyn langan markkinat). Ensinnäkään tämä osapuoli ei esittänyt mitään näyttöä, joka tukisi tätä väitettä. Toiseksi tutkimuksessa on todettu, että ainoastaan yksi vientiä harjoittava tuottaja vei MoLania unioniin tutkimusajanjaksolla eikä mitään muita seoksia, jotka voisivat kuulua tutkimuksen kohteena olevan tuotteen määritelmän piiriin. Kolmanneksi tutkimuksessa osoitettiin, että unionin jatkovedettyjen tuotteiden ja molybdeeniseosten markkinat ovat erittäin suppeat. Toimenpiteiden laajentaminen ei tekisikään mahdottomaksi tutkimuksen kohteena olevan tuotteen tuontia. Tämän vuoksi väite hylättiin.

               (35)

               Mitä tulee kysymykseen siitä, ovatko johdanto-osan 19 kappaleessa mainitut muutokset muuttaneet tarkasteltavana olevan tuotteen perusominaisuuksia, yhteistyössä toimineiden osapuolten toimittamien tietojen analyysi johdanto-osan 24–34 kappaleessa paljasti, että tutkimuksen kohteena olevalla tuotteella on samat fyysiset perusominaisuudet ja käyttötarkoitukset kuin tarkasteltavana olevalla tuotteella.

               (36)

               Tämän perusteella todettiin, että tutkimuksen kohteena olevan tuotteen ja tarkasteltavana olevan tuotteen fyysisten ominaisuuksien välillä ei ole merkityksellistä eroa. Näin ollen todettiin, että tutkimuksen kohteena oleva tuote on katsottava perusasetuksen 1 artiklan 4 kohdassa tarkoitetuksi samankaltaiseksi tuotteeksi.

               (37)

               Onkin todettava, että tutkimuksen kohteena oleva tuote on ainoastaan hieman muutettu tarkasteltavana oleva tuote ja sen tuonnille ei ole muita taloudellisia perusteita kuin voimassa olevien polkumyynnin vastaisten tullien kiertäminen.

         2.3   Muutos kaupan rakenteessa

   2.3.1   Molybdeenilankojen tuonti unioniin

               (38)

               Tietoja unioniin tapahtuvasta tuonnista ei pystytty suoraan saamaan Eurostatin tiedoista, koska CN-koodi, johon tutkimuksen kohteena oleva tuote luokitellaan, sisältää myös muita tuotteita. Koska tutkimuksen kohteena olevasta tuotteesta ei ollut käytettävissä erityisiä tuontitilastoja, Eurostatin tietoja oikaistiin käyttämällä pyynnössä ehdotettua menetelmää. Tutkimuksen kohteena olevan tuotteen tuontimäärä unioniin laskettiin unionin molybdeenilankojen kulutusarviolla, jota oikaistiin tarkasteltavana olevan tuotteen kokonaistuotannolla unionissa. Tämä menetelmä todettiin luotettavaksi keinoksi saada tutkimuksen kohteena olevaa tuotetta koskevia tietoja.

               (39)

               Kuten johdanto-osan 11 kappaleessa todetaan, ainoastaan yksi Kiinassa toimiva vientiä harjoittava tuottaja toimi yhteistyössä tutkimuksessa. Kyseisen vientiä harjoittavan tuottajan toimittamien tietojen ja edellisessä johdanto-osan kappaleessa mainittujen Eurostatin oikaistujen tietojen vertailu kuitenkin osoitti, että kyseinen yritys edusti suurinta osaa unionin tutkimuksen kohteena olevan tuotteen kokonaistuonnista tutkimusajanjaksolla, ja se katsottiin tämän perusteella edustavaksi otokseksi unionin molybdeenilankojen kokonaistuonnin osalta.

               (40)

               Kuten jäljempänä olevasta taulukosta ilmenee, tarkasteltavana olevan tuotteen tuonti unioniin loppui täysin sen jälkeen, kun lopulliset toimenpiteet tulivat voimaan kesäkuussa 2010, ja kyseinen tuonti korvautui välittömästi tutkimuksen kohteena olevan tuotteen tuonnilla.

                  Taulukko 1

                  Kiinasta peräisin olevan tarkasteltavana olevan tuotteen ja tutkimuksen kohteena olevan tuotteen tuonnin kehitys

                           Tuonti EU:hun

                           2008

                           2009

                           1.1.2010 (7)–16.6.2010

                           17.6.2010 (8)–31.12.2010

                           2010

                           2011

                           RJ (9)

                           Kokonaistuonti (tonnia, indeksoitu) (6)

                           100

                           31

                           10

                           17

                           27

                           128

                           99

                           Tuonti yhteensä (%)

                           100

                           100

                           100

                           100

                           100

                           100

                           100

                           Tarkasteltavana oleva tuote (%)

                           100

                           100

                           20

                           0

                           7

                           0

                           0

                           Tutkimuksen kohteena oleva tuote (%)

                           0

                           0

                           80

                           100

                           93

                           100

                           100

                                          Lähde:

                                       JDC:n toimittamat tiedot

               (41)

               Tutkimuksessa todettiin, että osapuolet, jotka ostivat tutkimuksen kohteena olevaa tuotetta väliaikaisen tullin käyttöönoton jälkeen, olivat ostaneet tarkasteltavana olevaa tuotetta ennen toimenpiteiden käyttöönottoa. Nämä osapuolet ostivat 99,8 prosenttia kaikesta tutkimuksen kohteena olevasta tuotteesta raportointijakson aikana.

               (42)

               Kaksi asianomaista osapuolta väitti, että ne käynnistivät jo vuonna 2007 tutkimuksen kohteena olevan tuotteen kehittelyhankkeen Kiinassa ja että näin ollen tutkimuksen kohteena olevan tuotteen vienti ei ole kytköksissä tarkasteltavana olevalle tuotteelle asetettuihin toimenpiteisiin. Tutkimuksesta ei kuitenkaan ilmennyt, että tällainen hanke olisi todella ollut olemassa. Kaiken kaikkiaan jatkotutkimusta varten toimitettiin yksi sähköpostiviesti, yhden puhelinneuvottelun pöytäkirja ja mallikappale tutkimuksen kohteena olevasta tuotteesta. Lisäksi kyseinen hanke ei johtanut tutkimuksen kohteena olevan tuotteen myyntiin unioniin ennen tarkasteltavana olevaa tuotetta koskevien väliaikaisten toimenpiteiden käyttöönottoa lokakuussa 2010. Joka tapauksessa väite siitä, että hanke aloitettiin vuonna 2007, ei muuta päätelmää, jonka mukaan tarkasteltavana oleva tuote ja tutkimuksen kohteena oleva tuote ovat samanlaiset. Tutkimuksessa tehty päätelmä, jonka mukaan ei ole olemassa muuta taloudellista syytä viedä tutkimuksen kohteena olevaa tuotetta kuin tarkasteltavana olevalle tuotteelle asetetut toimenpiteet, pysyy voimassa.

               (43)

               Tutkimuksessa kävi myös ilmi, että tutkimuksen kohteena olevaa tuotetta ei myyty muihin kuin unionin maihin ja että tutkimusajanjaksolla ainoastaan vähäisiä määriä myytiin Kiinan markkinoilla, kuten jäljempänä olevasta taulukosta 2 on nähtävissä.

                  Taulukko 2

                  Tutkimuksen kohteena oleva tuote, markkinat

                           2008

                           2009

                           1.1.2010–16.6.2010

                           17.6.2010–31.12.2010

                           2010

                           2011

                           1.10.2011–30.9.2012

                           Kokonais-liikevaihto (indeksoitu) (10)

                           100

                           96

                           863

                           1 529

                           2 392

                           11 168

                           8 123

                           Liikevaihto yhteensä (%)

                           100

                           100

                           100

                           100

                           100

                           100

                           100

                           Kotimarkkinamyynti (Kiina) (%)

                           100

                           100

                           5

                           4

                           4,2

                           0,4

                           2

                           EU-myynti (%)

                           0

                           0

                           95

                           96

                           95,8

                           99,6

                           98

                           Myynti muissa maissa (%)

                           0

                           0

                           0

                           0

                           0

                           0

                           0

                                          Lähde:

                                       JDC:n toimittamat tiedot

               (44)

               Edellä esitetyn perusteella väite hylätään.

         2.3.2   Päätelmät kaupan rakenteessa tapahtuneesta muutoksesta

               (45)

               Tutkimuksen kohteena olevan Kiinasta peräisin olevan tuotteen unioniin viennin kokonaiskasvu väliaikaisten ja lopullisten toimenpiteiden käyttöönoton jälkeen ja tarkasteltavana olevan tuotteen tuonnin samanaikainen väheneminen muodostavat muutoksen Kiinan ja unionin välisen kaupan rakenteessa.

         2.4   Toimenpiteiden kiertämisen luonne ja riittämätön syy tai taloudellinen peruste

               (46)

               Perusasetuksen 13 artiklan 1 kohdan mukaan kaupan rakenteen muutoksen on johduttava käytännöstä, menettelystä tai toiminnasta, jolla ei ole muuta riittävää syytä tai taloudellista perustetta kuin tullin käyttöön ottaminen.

               (47)

               Kuten johdanto-osan 45 kappaleessa on mainittu, kaupan rakenteessa todettiin tapahtuneen muutos.

               (48)

               Kuten edellä johdanto-osan 28 ja 29 kappaleessa mainitaan, todettiin, että vientiä harjoittava tuottaja ja tuojat eivät tiedottaneet markkinoille tai asiakkailleen tutkimuksen kohteena olevan tuotteen väitetyistä eduista tarkasteltavana olevaan tuotteeseen verrattuna eivätkä markkinoineet tutkimuksen kohteena olevaa tuotetta uutena tai erilaisena tuotteena.

               (49)

               Lisäksi sekä tarkasteltavana olevaa tuotetta että tutkimuksen kohteena olevaa tuotetta käytetään pääasiassa ruiskutuslankana autoteollisuudessa, ja molempien tuotteiden loppukäyttäjät ovat samat.

               (50)

               Yksi osapuoli väitti, että tutkimuksen kohteena oleva tuote tarjoaa merkittävästi etuja ruiskutuslankana. Nämä edut vaikuttavat vaihteiston osien pinnoituksen tuottavuuteen vähentämällä haurastumisesta johtuvia langan katkeamisen aiheuttamia tuotannon pysäytyksiä. Tutkimuksessa on kuitenkin todettu, että osapuoli ei markkinoinut tutkimuksen kohteena olevaa tuotetta eikä tiedottanut asiakkailleen sen väitetyistä erilaisista teknisistä ominaisuuksista tai tuotteeseen tehdyistä parannuksista. Asiakkaat eivät myöskään erityisesti pyytäneet näitä parannuksia tuotteeseen. Tämän vuoksi väite hylättiin perusteettomana.

               (51)

               Yksi osapuoli väitti, että yksi käyttäjä vaihtoi tutkimuksen kohteena olevaan tuotteeseen tarkastelun kohteena olevan tuotteen teknisten heikkouksien vuoksi. Kyseistä osapuolta pyydettiin toimittamaan väitettä tukevia asiakirjoja, mutta se ei toimittanut niitä. Koska väitettä tukevia todisteita ei ollut, väite hylättiin.

               (52)

               GTV väitti, että ruiskutuspinnoitteena käytetty MoLa antaa pinnoitteelle paremman mikrokovuuden. Tämän ansiosta ei tapahdu kulumista, joka johtuisi materiaalin siirtymisestä vastakappaletta hankaavan komponentin pinnasta vastakappaleeseen. Osapuoli toimitti riippumattoman laboratorion testituloksia, jotka osoittavat, että MoLan käyttö voi parantaa mikrokovuutta. Riippumattoman laboratorion käyttämä menetelmä ei taannut testin tulosta, koska testi tehtiin ainoastaan yhdelle lankaerälle, vaikka kyseinen osapuoli väitti, että lisätestianalyysejä olisi tarkoitus tehdä useille erille. Lisäksi testatun näytteen kemiallista koostumusta ei tutkittu, mikä tarkoittaa, ettei ole takeita siitä, että tutkittu erä olisi todella tutkimuksen kohteena olevaa tuotetta. Tämän vuoksi väite hylättiin perusteettomana.

               (53)

               Tutkimuksessa ei tullut esiin muita riittäviä syitä tai taloudellisia perusteita tutkimuksen kohteena olevan tuotteen tuonnille kuin voimassa olevan tullin maksamisen välttäminen.

               (54)

               Näin ollen päätellään, että perusasetuksen 13 artiklan 1 kohdan toisessa virkkeessä tarkoitetun muun riittävän pätevän syyn tai taloudellisen perusteen puuttuessa Kiinan ja unionin välisen kaupan rakenteen muutos oli seurausta voimassa olevien toimenpiteiden käyttöönotosta.

         2.5   Tullin korjaavien vaikutusten kumoutuminen samankaltaisen tuotteen hintojen ja/tai määrien osalta

               (55)

               Sen selvittämiseksi, heikensikö tutkimuksen kohteena olevan tuotteen tuonti määrän ja hinnan kannalta voimassa olevien toimenpiteiden korjaavaa vaikutusta, käytettiin johdanto-osan 39 kappaleessa tarkoitetun yhteistyössä toimineen vientiä harjoittavan tuottajan toimittamia tietoja.

               (56)

               Tutkimuksen kohteena olevan tuotteen Kiinasta tulevan tuonnin kasvu oli määrältään merkittävää sen jälkeen, kun väliaikaiset toimenpiteet otettiin käyttöön. Raportointijakson aikaisen Kiinasta unioniin suuntautuneen tuonnin taso vastaa Kiinasta vuonna 2008 unioniin suuntautuneen tarkasteltavana olevan tuotteen tuonnin tasoa ennen toimenpiteiden käyttöönottoa.

               (57)

               Alkuperäisessä asetuksessa vahvistetun vahingon korjaavan tason vertaaminen vientihinnan painotettuun keskiarvoon todisti lisäksi merkittävästä alihintaan myynnistä. Näin ollen pääteltiin, että voimassa olevien toimenpiteiden korjaavat vaikutukset vaarantuvat sekä määrän että hinnan osalta.

         2.6   Näyttö polkumyynnistä suhteessa samankaltaiselle tuotteelle aiemmin määritettyyn normaaliarvoon

               (58)

               Tutkimuksen kohteena olevan tuotteen vientihinnat on määritetty yhteistyössä toimineen vientiä harjoittavan tuottajan toimittamien todennettujen tietojen perusteella.

               (59)

               Nämä vientihinnat olivat hieman alemmat kuin alkuperäisessä tutkimuksessa aiemmin määritetyt tarkasteltavana olevan tuotteen vientihinnat. Kaksi asianomaista osapuolta vahvisti, että tarkasteltavana olevan tuotteen ja tutkimuksen kohteena olevan tuotteen hintojen välillä ei ole lähes lainkaan eroa.

               (60)

               Perusasetuksen 13 artiklan 1 kohdan mukaisesti katsottiinkin aiheelliseksi verrata aiemmin alkuperäisessä tutkimuksessa määritettyä normaaliarvoa tutkimuksen kohteena olevan tuotteen vientihintaan.

               (61)

               Kuten väliaikaisen polkumyyntiasetuksen johdanto-osan 24 ja 25 kappaleessa todetaan, Yhdysvaltojen katsottiin olevan soveltuva markkinataloutta toteuttava vertailumaa. Koska vertailumaan tuottaja harjoitti vain vähäistä myyntiä Yhdysvaltojen kotimaan markkinoilla, Yhdysvaltojen kotimaan myynnin tietoja ei pidetty soveltuvina normaaliarvon määrittämistä varten. Tämän vuoksi Kiinaa koskeva normaaliarvo määritettiin Yhdysvalloista muihin kolmansiin maihin, myös unioniin, suuntautuvan viennin hintojen perusteella.

               (62)

               Yksi osapuoli väitti, että alkuperäisessä tutkimuksessa määritettyä normaaliarvoa olisi muutettava, koska molybdeenioksidin hinta, joka on määräävä tekijä sekä tarkasteltavana olevan tuotteen että tutkimuksen kohteena olevan tuotteen hinnoittelussa, laski jyrkästi tämän tutkimuksen raportointijakson aikana. Kuten edellä johdanto-osan 61 kappaleessa todetaan, normaaliarvo määritettiin alkuperäisessä tutkimuksessa Yhdysvalloissa sijaitsevan tuottajan veloittamien vientihintojen perusteella, ei sen kustannusten perusteella. Näin ollen kustannuksiin perustuva oikaisu ei vaikuta tässä tapauksessa asianmukaiselta. Koska pääasiallisen raaka-aineen hinta laski merkittävästi, vaikuttaa entistäkin selvemmältä, että tässä tapauksessa tulisi käyttää hinnan osatekijöitä asianomaisen normaaliarvon määrittämiseksi.

               (63)

               Normaaliarvon oikaisu olisi näin ollen määritettävä tarkasteltavana olevan tuotteen hintakehityksen perusteella. Koska yhdysvaltalainen tuottaja lopetti toimintansa eikä vertailumaasta ollut saatavissa tietoja, oikaisu laskettiin Planseen alkuperäisessä tutkimuksessa ja raportointijakson aikana ilmoittamien hintojen perusteella. Tämän seurauksena alkuperäisessä tutkimuksessa määritettyä normaaliarvoa oikaistiin noin 20 prosenttia alaspäin.

               (64)

               Perusasetuksen 2 artiklan 11 ja 12 kohdan mukaisesti polkumyynnin taso määritettiin vertailemalla alkuperäisessä tutkimuksessa määritettyä normaaliarvon oikaistua painotettua keskiarvoa tämän tutkimuksen raportointijaksolla määritettyyn tutkimuksen kohteena olevan tuotteen vientihintojen painotettuun keskiarvoon, joka ilmaistiin prosenttimääränä vapaasti unionin rajalla tullaamattomana -nettohinnasta.

               (65)

               Normaaliarvon oikaistun painotetun keskiarvon ja vientihintojen painotetun keskiarvon vertailu osoitti, että polkumyyntiä esiintyy.

         3.   VAPAUTUSTA KOSKEVAT PYYNNÖT

               (66)

               Vapautusta mahdollisesti käyttöön otettavista laajennetuista toimenpiteistä perusasetuksen 13 artiklan 4 kohdan mukaisesti pyytänyt yksi kiinalainen vientiä harjoittava tuottaja toimitti vastauksen vapautusta koskevaan lomakkeeseen.

               (67)

               Tutkimuksessa kuitenkin todettiin, että tämä tuottaja kiertää voimassa olevia toimenpiteitä. Näin ollen pyyntö hylättiin.

         4.   TOIMENPITEET

               (68)

               Edellä esitettyjen päätelmien perusteella todettiin, että Kiinasta peräisin olevien molybdeenilankojen tuonnissa käyttöön otettua lopullista polkumyyntitullia kierrettiin tietynlaisten hieman muutettujen, Kiinan kansantasavallasta peräisin olevien molybdeenilankojen tuonnilla.

               (69)

               Tarkasteltavana olevan tuotteen Kiinasta peräisin olevaan tuontiin sovellettavat polkumyynnin vastaiset toimenpiteet olisi tämän vuoksi perusasetuksen 13 artiklan 1 kohdan ensimmäisen virkkeen mukaisesti laajennettava koskemaan tutkimuksen kohteena olevan tuotteen tuontia.

               (70)

               Perusasetuksen 13 artiklan 3 kohdassa ja 14 artiklan 5 kohdassa säädetään, että laajennettuja toimenpiteitä sovelletaan kirjattuun tuontiin kirjaamispäivästä alkaen, joten polkumyyntitulli olisi kannettava kaikesta unioniin tuodusta tällä hetkellä CN-koodiin ex 8102 96 00 (Taric-koodi 8102960030) luokiteltavasta molybdeenilangasta, joka sisältää vähintään 97 mutta alle 99,95 painoprosenttia molybdeeniä ja jonka poikkileikkauksen suurin läpimitta on suurempi kuin 1,35 mm mutta enintään 4,0 mm ja joka on unioniin tuotaessa kirjattu vireillepanoasetuksen mukaisesti.

         5.   ILMOITTAMINEN OSAPUOLILLE

               (71)

               Kaikille asianomaisille osapuolille ilmoitettiin niistä keskeisistä tosiseikoista ja huomioista, joiden perusteella edellä esitettyihin päätelmiin päädyttiin, ja niitä kehotettiin esittämään huomautuksia. Osapuolten suulliset ja kirjalliset huomautukset tutkittiin. Mikään esitetyistä väitteistä ei antanut aihetta muuttaa päätelmiä,

         ON HYVÄKSYNYT TÄMÄN ASETUKSEN:
   1 artikla
   Laajennetaan täytäntöönpanoasetuksella (EU) N:o 511/2010 Kiinan kansantasavallasta peräisin olevan molybdeenilangan, jossa on vähintään 99,95 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä, tuonnille määrätty lopullinen polkumyyntitulli koskemaan Kiinan kansantasavallasta peräisin olevaa, tällä hetkellä CN-koodiin ex 8102 96 00 (Taric-koodi 8102960030) kuuluvaa molybdeenilankaa, jossa on vähintään 97 painoprosenttia molybdeenia ja jonka poikkileikkauksen suurin läpimitta on suurempi kuin 1,35 millimetriä mutta enintään 4,0 millimetriä.
   2 artikla
   Tulli kannetaan täytäntöönpanoasetuksen (EU) N:o 1236/2012 2 artiklan ja asetuksen (EY) N:o 1225/2009 13 artiklan 3 kohdan ja 14 artiklan 5 kohdan mukaisesti rekisteröidystä unioniin tuodusta Kiinan kansanvallasta peräisin olevasta molybdeenilangasta, joka tällä hetkellä luokitellaan CN-koodiin ex 8102 96 00 (Taric-koodi 8102960030) ja joka sisältää vähintään 97 mutta alle 99,95 painoprosenttia molybdeeniä ja jonka poikkileikkauksen suurin läpimitta on suurempi kuin 1,35 mm mutta enintään 4,0 mm.
   3 artikla
   Tulliviranomaisille annetaan tehtäväksi lopettaa asetuksen (EU) N:o 1236/2012 2 artiklan mukaisesti tapahtuva tuonnin kirjaaminen.
   4 artikla
   Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 2 päivänä syyskuuta 2013.

            Neuvoston puolesta

            Puheenjohtaja

         L. LINKEVIČIUS

      (1)  EUVL L 343, 22.12.2009, s. 51.

      (2)  Komission asetus (EU) N:o 1247/2009, annettu 17 päivänä joulukuuta 2009, väliaikaisen polkumyyntitullin käyttöönotosta tiettyjen Kiinan kansantasavallasta peräisin olevien molybdeenilankojen tuonnissa (EUVL L 336, 18.12.2009, s. 16).

      (3)  Neuvoston täytäntöönpanoasetus (EU) N:o 511/2010, annettu 14 päivänä kesäkuuta 2010, lopullisen polkumyyntitullin käyttöönotosta tiettyjen Kiinan kansantasavallasta peräisin olevien molybdeenilankojen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 150, 16.6.2010, s. 17).

      (4)  Neuvoston täytäntöönpanoasetus (EU) N:o 14/2012, annettu 9 päivänä tammikuuta 2012, tiettyjen Kiinan kansantasavallasta peräisin olevien molybdeenilankojen tuonnissa täytäntöönpanoasetuksella (EU) N:o 511/2010 käyttöön otetun lopullisen polkumyyntitullin laajentamisesta koskemaan tiettyjen Malesiasta lähetettyjen molybdeenilankojen tuontia riippumatta siitä, onko niiden alkuperämaaksi ilmoitettu Malesia, sekä tutkimuksen päättämisestä Sveitsistä lähetetyn tuonnin osalta (EUVL L 8, 12.1.2012, s. 22).

      (5)  Komission asetus (EU) N:o 1236/2012, annettu 19 päivänä joulukuuta 2012, tietynlaisten Kiinan kansantasavallasta peräisin olevien molybdeenilankojen tuonnissa neuvoston täytäntöönpanoasetuksella (EU) N:o 511/2010 käyttöön otettujen polkumyynnin vastaisten toimenpiteiden mahdollista kiertämistä tietynlaisten hieman muutettujen, Kiinan kansantasavallasta peräisin olevien molybdeenilankojen, joissa on vähintään 97 mutta alle 99,95 painoprosenttia molybdeeniä, tuonnilla koskevan tutkimuksen vireillepanosta ja kyseisen tuonnin kirjaamisvelvoitteesta (EUVL L 350, 20.12.2012, s. 51).

      (6)  Indeksoitu yhteistyössä toimineen vientiä harjoittavan tuottajan raportoimien kilomäärien perusteella. (2008 = 100). Ks. johdanto-osan 39 kappale. Tuonti = Tarkasteltavana oleva tuote + tutkimuksen kohteena oleva tuote

      (7)  kausi vastaa väliaikaisten toimenpiteiden käyttöönottokautta

      (8)  kausi vastaa lopullisten toimenpiteiden käyttöönottokautta

      (9)  RJ = raportointijakso 1.10.2011–30.9.2012

                  Lähde:

               JDC:n toimittamat tiedot

      (10)  Menetelmä on selostettu taulukossa 1.

                  Lähde:

               JDC:n toimittamat tiedot


title: Komission täytäntöönpanoasetus (EU) N:o 872/2013, annettu 9 päivänä syyskuuta 2013 , erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Salame Brianza (SAN))

text:
               12.9.2013

               FI

               Euroopan unionin virallinen lehti

               L 243/10

         KOMISSION TÄYTÄNTÖÖNPANOASETUS (EU) N:o 872/2013,
   annettu 9 päivänä syyskuuta 2013,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Salame Brianza (SAN))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 53 artiklan 2 kohdan toisen alakohdan,
   sekä katsoo seuraavaa:

               (1)

               Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 1107/96 (2) nojalla rekisteröidyn suojatun alkuperänimityksen ”Salame Brianza” eritelmän muutoksen hyväksymistä.

               (2)

               Pyynnön tarkoituksena on muuttaa eritelmää täsmentämällä valmistusmenetelmää, merkintöjä ja voimassa olevaan valvontalainsäädäntöön tehtyjä muutoksia.

               (3)

               Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EU) N:o 1151/2012 53 artiklan 2 kohdan kolmannen alakohdan mukaisesti vähäinen, komissio voi hyväksyä sen ilman kyseisen asetuksen 50, 51 ja 52 artiklassa vahvistettua menettelyä,

         ON HYVÄKSYNYT TÄMÄN ASETUKSEN:
   1 artikla
   Muutetaan suojatun alkuperänimityksen ”Salame Brianza” eritelmä tämän asetuksen liitteen I mukaisesti.
   2 artikla
   Konsolidoitu yhtenäinen asiakirja, joka sisältää eritelmän tärkeimmät kohdat, on tämän asetuksen liitteessä II.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 9 päivänä syyskuuta 2013.

            Komission puolesta, puheenjohtajan nimissä

         Dacian CIOLOȘ

            Komission jäsen

      (1)  EUVL L 343, 14.12.2012, s. 1.

      (2)  EYVL L 148, 21.6.1996, s. 1.

      LIITE I
      Hyväksytään suojatun alkuperänimityksen ”Salame Brianza” eritelmän muutos seuraavasti:

                  —

                     Valmistusmenetelmä

                  Suojatun alkuperänimityksen ”Salame Brianza” valmistusmenetelmää koskevan 4 artiklan 2 kohtaa (lihan jauhaminen) on muutettu. Voimassa olevan eritelmän mukaan enintään 300 gramman painoinen makkara on jauhettava lihamyllyllä, jonka reiät ovat 4–4,5 mm (hienoksi jauhaminen), ja yli 300 gramman makkara lihamyllyllä, jonka reiät ovat 7–8 mm (karkeaksi jauhaminen), eli Salame Brianzan raekoko on suhteutettu makkaran painoon.
                  Makkaran painon ja raekoon välillä ei kuitenkaan todellisuudessa ole mitään vastaavuutta. Muutetussa eritelmässä tämä vastaavuus on poistettu, ja siinä mainitaan vain lihamyllyn reikien mitat.
                  Kypsytystä koskevassa 5 artiklassa oleva taulukko suojatun alkuperänimityksen ”Salame Brianza” vähimmäisriiputusajoista on päivitetty kolmen kriteerin perusteella.
                  Nykyisessä eritelmässä viikkoina ilmaistu kypsytysaika ilmaistaan uudessa versiossa päivinä eli tarkemmin ja selvemmin.
                  Voimassa olevan eritelmän 8 artiklassa olevat kaupan pitämistä koskevat yksityiskohtaiset säännöt huomioon ottaen on katsottu tarpeelliseksi mainita myös vakuumipakkaukseen, suojakaasupakkaukseen tai mikrorei’itettyyn muovikelmuun pakattujen makkaroiden tarkat vähimmäiskypsytysajat, jotka poikkeavat pakkaamattoman makkaran vähimmäiskypsytysajasta. Uudessa taulukossa pakattujen pienten makkaroiden (halkaisija enintään 55 mm) kypsytysajat ovat näin ollen hieman pidemmät kuin pakkaamattomana myydyn tuotteen, koska pakattu makkara ei enää kuivu luontaisesti.
                  Kaupan pidettävien Salame Brianza -makkaroiden halkaisija voi vaihdella aiempaa enemmän; ennen ei voitu tehdä paksumpia makkaroita, koska tarpeeksi isoja suolia ei ollut saatavilla. Koska Salame Brianzan kypsytysaika kuivuminen mukaan luettuna vaihtelee makkaran halkaisijan mukaan, eritelmän tässä versiossa paksuimmilla makkaroilla on luonnollisestikin eniten valikoimaa ja pisimmät kypsytysajat.

                  —

                     Merkinnät

                  Suojatun alkuperämerkinnän ”Salame Brianza” tunnus on lisätty eritelmän 8 artiklaan, kun edellisessä versiossa se oli liitteenä – eikä sitä itse asiassa ollut kuvattukaan tai käytettykään. Nimityksen nykyinen tunnus värimääritelmineen on siis lisätty 8 artiklaan.

                  —

                     Valvontalainsäädännön muutokset

                  Valvontaa koskevaa 7 artiklaa on päivitetty, koska siinä aiemmin annettiin SAN-nimitysten valvonnasta vastaavalle ryhmittymälle valtuuksia, jotka osoittautuivat neuvoston asetuksen (EY) N:o 510/2006 (1) 10 ja 11 artiklan vastaisiksi; kyseisten artiklojen mukaan valvonta on annettava kolmannen osapuolen tehtäväksi.
                  Italiassa ennen neuvoston asetuksen (ETY) N:o 2081/92 (2) voimaantuloa käytetty DOC-maininta on korvattu 1 artiklassa ja 8 artiklan 1 ja 3 kohdassa yhteisön lainsäädännön mukaisesti DOP-maininnalla.

         (1)  EUVL L 93, 31.3.2006, s. 12.

         (2)  EYVL L 208, 24.7.1992, s. 1.

      LIITE II

         KONSOLIDOITU YHTENÄINEN ASIAKIRJA

      Maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annettu neuvoston asetus (EY) N:o 510/2006 (1)

      ”SALAME BRIANZA”
      EY-nro: IT-PDO-0217-0326–21.02.2008

         SMM ( ) SAN ( X )

      1.   Nimi

      ”Salame Brianza”
      2.   Jäsenvaltio tai kolmas maa

      Italia
      3.   Maataloustuotteen tai elintarvikkeen kuvaus

      3.1   Tuotelaji

                  Luokka 1.2.

                  Lihavalmisteet (kuumennetut, suolatut, savustetut jne.)

            3.2   Kuvaus 1 kohdassa nimetystä tuotteesta

      Suojatun alkuperänimityksen saanut Salame Brianza on markkinoille saatettaessa lieriön muotoinen, kiinteä ja joustamaton.
      Leikattu viipale on kiinteä, koostumukseltaan yhtenäinen ja tasaisen rubiininpunainen, siinä on rasvapaloja muttei härskiintyneitä kohtia eikä näkyviä kalvojänteen osia. Tuoksu on hienostunut ja tuotteelle tyypillinen, maku hyvin pehmeä ja mieto, ei koskaan hapan.
      Suojatun alkuperänimityksen saaneen Salame Brianzan kemialliset ja fysikaaliskemialliset ominaisuudet ovat markkinoille saatettaessa seuraavat:

                  —

                  proteiinipitoisuus: vähintään 23 prosenttia

                  —

                  kollageenin ja proteiinin suhde: enintään 0,10

                  —

                  veden ja proteiinin suhde: enintään 2,00

                  —

                  rasvan ja proteiinin suhde: enintään 1,5

                  —

                  pH: vähintään 5,3.

            Tuotteen mikrobiologisten ominaisuuksien osalta voidaan todeta, että mesofiilisten mikrobien, joista suurin osa on maitohappo- ja kokkibakteereita, osuus on > 1 × 10 pmy/g.
      3.3   Raaka-aineet (ainoastaan jalostetut tuotteet)

      Suojatun alkuperänimityksen saanut Salame Brianza valmistetaan sianlihasta eli lavasta, joka leikataan luuttomaksi ja jänteettömäksi tietyllä tekniikalla, lihanleikkuujätteistä, kinkkusilpusta sekä kyljestä ja/tai kaulapaloista, joissa ei ole pehmeää rasvaa; lihaan lisätään suolaa ja murskattua/rouhittua pippuria.
      Myös seuraavia tuotteita voidaan käyttää: viini, sokeri ja/tai dekstroosi ja/tai hedelmäsokeri ja/tai laktoosi, käymisen käynnistävät viljelmät, natriumnitraatti ja/tai kaliumnitraatti (enimmäisannos: 195 miljoonasosaa), natriumnitriitti ja/tai kaliumnitriitti (enimmäisannos: 95 miljoonasosaa), askorbiinihappo ja sen natriumsuola sekä hienoinen määrä valkosipulia.
      3.4   Rehu (ainoastaan eläinperäiset tuotteet)

      Rehuannoksen käytön ja koostumuksen osalta on noudatettava tarkkoja sääntöjä. Sikojen ruokinnassa on kaksi vaihetta, ja se perustuu pääasiassa 4 kohdassa määritellyltä alueelta tulevaan viljaan. Yksilöidyllä maantieteellisellä alueella sijaitsevista juustoloista saadaan juustontuotannon sivutuotteita (heraa, juustomassaa ja kirnupiimää).
      3.5   Erityiset tuotantovaiheet, joiden on tapahduttava yksilöidyllä maantieteellisellä alueella

      Suojatun alkuperänimityksen saaneen Salame Brianzan valmistuksen (ainesosien puhdistus, jauhaminen ja sekoittaminen, suoleen pakkaaminen, kuivaaminen, kypsytys) on tapahduttava Brianzan alueella sijaitsevalla perinteisellä tuotantoalueella, joka määritellään kohdassa 4.
      3.6   Viipalointia, raastamista, pakkaamista jne. koskevat erityiset säännöt

      Suojatun alkuperänimityksen saaneen Salame Brianzan viipaloiminen ja paloitteleminen on tuotteen laadun takaamiseksi tehtävä 4 kohdassa määritellyllä maantieteellisellä alueella, hyväksytyn valvontaelimen valvonnassa. Salame Brianza on vaikutusaltis ulkoisille tekijöille, erityisesti valolle sekä ilman ja lämmön aiheuttamalle hapettumiselle. Kun Salame Brianzaa aiotaan viipaloida, se on kuorittava, jolloin tuotteen syötävä osa altistuu ilmalle. Jos tuote altistuu ulkoisille tekijöille valvomattomissa olosuhteissa, sen aistinvaraiset ominaisuudet heikkenevät. Salame Brianzan alkuperäisten ominaisuuksien säilyttämiseksi se on viipaloitava ja pakattava välittömästi kypsytysvaiheen päätyttyä samassa tuotantotilassa.
      3.7   Merkintöjä koskevat erityissäännöt

      Salame Brianzaa voidaan pitää kaupan irtotavarana, vakuumipakkauksessa tai suojakaasupakkauksessa, kokonaisena, paloina tai viipaloituna.
      Suojattu alkuperänimitys ”Salame Brianza” on merkittävä selvin ja pysyvin kirjaimin, jotka erottuvat selkeästi muista etiketissä olevista tiedoista, ja välittömästi sen jälkeen on oltava maininta ”Denominazione di Origine Protetta” (suojattu alkuperänimitys).
      Edellä mainittujen kahden maininnan on oltava italiaksi.
      Lisäksi etiketin samaan kenttään voidaan merkitä SAN-tunnus. Kansainvälisille markkinoille suunnatuissa tuotteissa merkintä ”Denominazione di Origine Protetta” voidaan kääntää myyntimaan kielelle.
      Näiden merkintöjen on oltava erottamaton osa suojatun maantieteellisen merkinnän tunnusta.

      Etiketissä ei saa olla mitään muita mainintoja, joista ei ole nimenomaisesti säädetty.
      Nimiin, toiminimiin ja tuotemerkkeihin viittaavat merkinnät ovat kuitenkin sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan; lisäksi voidaan merkitä Salame Brianzan tuotannossa käytettyjen sikatilojen nimet, jos raaka-aine saadaan yksinomaan kyseisiltä tiloilta.
      Jos tunnus merkitään suoraan tuotantolaitosten etikettiin, hyväksytyn valvontaelimen valvoman etikettimäärän on vastattava Salame Brianzan valmistukseen tarkoitettujen raaka-aineiden määrää.
      4.   Maantieteellisen alueen tarkka rajaus

      Salame Brianzan tuotannossa käytettävien sikatilojen on sijaittava seuraavilla alueilla: Lombardia, Emilia-Romagna ja Piemonte (kyseessä olevaan SANiin sovelletaan asetuksen (EY) N:o 510/2006 2 artiklan 3 kohdan mukaista poikkeusta).
      Suojatun alkuperänimityksen saaneen Salame Brianzan tuotantoalue on Brianzan alueella. Sitä rajaa pohjoisessa Ghisallon vuori, etelässä Villoresin kanava, idässä syvä Addajoki ja lännessä Comasinan valtatie (ml. 2 kilometrin levyinen vyöhyke sen ulkopuolella).
      5.   Yhteys maantieteelliseen alueeseen

      5.1   Maantieteellisen alueen erityisyys

      Sen maantieteellisen alueen, jolla Salame Brianzan valmistuksessa käytettävät sikatilat sijaitsevat, maisema on erittäin yhdenmukainen erityisesti vehreällä, maissipeltojen ja niittyjen hallitsemalla Pojoen tasangolla, jota halkovat virrat, joet ja kanavat. Syksyt ja talvet ovat varsin ankarat, hyvin kosteat ja sumuiset. Kevät on leuto ja sateinen, ja kesällä lämpötilat ovat varsin korkeat ja sateet säännöllisiä, kuuroluonteisia ja usein hyvin runsaita.
      Tämän alueen sisällä, Brianzan alueella, sijaitsee suojatun alkuperänimityksen saaneen Salame Brianzan valmistusalue. Siellä vaihtelevat hedelmälliset tasangot ja auringonpaisteiset kukkulat, joita suojaa pohjoisen vuoristojono. Se suodattaa ilmavirrat ja myrskyt, jolloin syntyy erilaisia ilmakehässä tapahtuvia prosesseja, kuten ilman suodattuminen, laskevat kuumat tuulet, kylmät tuulet (silloin kun virtaus on lännen sijasta pohjoisesta) ja sumut.
      5.2   Tuotteen erityisyys

      Salame Brianzan ominaisuudet ovat ainutlaatuiset. Leikattu viipale on koostumukseltaan yhtenäinen, rubiininpunainen, kiinteä ja tiivis. Tuoksu on hienostunut ja tuotteelle tyypillinen, maku hyvin pehmeä, ei koskaan hapan.
      5.3   Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

      Suojatulta alkuperänimitykseltä ”Salame Brianza” vaaditut ominaisuudet riippuvat ympäristöolosuhteista sekä luonnollisista ja inhimillisistä tekijöistä.
      Raaka-aineen ominaisuudet ovat ominaisia kohdassa 4 määritellylle maantieteelliselle alueelle, jonka olosuhteita Salame Brianzan tuotannossa hyödynnetään.
      Juuri alueen luonnon ominaisuudet ja resurssit ovat mahdollistaneet maatalouden ja karjankasvatuksen tasapainoisen kehityksen, jonka vaikutukset alueen taloudelliseen toimintaan ovat nykyisin nähtävillä: laajat maissiviljelmät ja lukuisat yritykset, jotka jalostavat rehua sika- ja nautatiloille (joita niitäkin on merkittävä määrä).
      Vaikka alueelta on aina ihanteellisesti saatu sikojen ruokintaan ja kasvatukseen tarvittavia raaka-aineita (maissi ja hera), tärkeimmät tekijät, jotka ovat mahdollistaneet Salame Brianzan kaltaisen tyypillisen tuotannon kehityksen, ovat Brianzan maantieteelliset olosuhteet ja maanmuodostus.
      Brianzan aluetta lounaassa rajaavat Alpit saavat nimittäin aikaan koko Piemonten alueen ilmaston erityispiirteet: vuoristojono suodattaa ilmavirrat ja myrskyt, jolloin syntyy erilaisia ilmakehässä tapahtuvia prosesseja, kuten ilman suodattuminen, laskevat kuumat tuulet, kylmät tuulet (silloin kun virtaus on lännen sijasta pohjoisesta) ja sumut. Kaikki nämä olosuhteet ovat luontaisia tekijöitä, jotka ovat ihanteellisia Salame Brianzan kypsymisen kannalta: kypsytyksen aikana alkava käyminen johtuu mikrofloorasta, jota esiintyy tuotteiden jalostus- ja kypsytysalueella ja joka on puolestaan riippuvainen alueen ympäristöön liittyvistä piirteistä (lämpötila, kosteus jne.).

         Eritelmän julkaisutiedot

      (Asetuksen (EY) N:o 510/2006 5 artiklan 7 kohta)
      Viranomaiset ovat aloittaneet kansallisen vastaväitemenettelyn julkaisemalla 10. tammikuuta 2008 Italian tasavallan virallisen lehden numerossa 8 ehdotuksen suojatun alkuperänimityksen ”Salame Brianza” muutoksen hyväksymiseksi.
      Suojatun alkuperänimityksen ”Salame Brianza” konsolidoitu eritelmä on saatavissa

                  —

                  joko seuraavan linkin kautta:
                  http://www.politicheagricole.it/flex/cm/pages/ServeBLOB.php/L/IT/IDPagina/3335
                  tai

                  —

                  menemällä suoraan ministeriön www-sivuston etusivulle (www.politicheagricole.it) ja napsauttamalla ensin oikealla ylhäällä kohtaa ”Qualità e sicurezza” ja sen jälkeen kohtaa ”Disciplinari di Produzione all’esame dell’UE”.

         (1)  Korvattu maataloustuotteiden ja elintarvikkeiden laatujärjestelmistä 21 päivänä marraskuuta 2012 annetulla Euroopan parlamentin ja neuvoston asetuksella (EU) N:o 1151/2012.


title: Komission täytäntöönpanoasetus (EU) N:o 61/2012, annettu 24 päivänä tammikuuta 2012 , asetuksen (EY) N:o 891/2009 muuttamisesta CXL-myönnytyksiin oikeutetun sokerin hallinnoinnin osalta

text:
               25.1.2012

               FI

               Euroopan unionin virallinen lehti

               L 22/8

         KOMISSION TÄYTÄNTÖÖNPANOASETUS (EU) N:o 61/2012,
   annettu 24 päivänä tammikuuta 2012,
   asetuksen (EY) N:o 891/2009 muuttamisesta CXL-myönnytyksiin oikeutetun sokerin hallinnoinnin osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 144 artiklan 1 kohdan, 148 artiklan ja 156 artiklan yhdessä sen 4 artiklan kanssa,
   sekä katsoo seuraavaa:

               (1)

               Eräiden yhteisön tariffikiintiöiden avaamisesta ja hallinnoinnista sokerialalla 25 päivänä syyskuuta 2009 annetun komission asetuksen (EY) N:o 891/2009 (2) 7 artiklan 4 kohdassa säädetään, että CXL-myönnytyksiin oikeutetun sokerin, jonka (maakohtaiset) järjestysnumerot ovat 09.4317, 09.4318, 09.4319 ja 09.4321, ja Balkanin maista peräisin olevan sokerin tuontitodistushakemuksiin on liitettävä vientitodistuksen alkuperäiskappale.

               (2)

               CXL-myönnytyksiin oikeutetun sokerin, jonka järjestysnumero on 09.4320 (mikä tahansa kolmas maa), osalta ei vaadita vientitodistuksen esittämistä.

               (3)

               Kun hallinnollisia vaatimuksia, jotka koskevat pääsyä CXL-myönnytyksiin oikeutettuun sokeriin unioniin tuontia varten, yksinkertaistetaan poistamalla maakohtaisilta myönnytyksiltä vientitodistuksen esittämisvaatimus, voidaan edistää toimijoiden välistä kilpailua ja varmistaa markkinoiden sujuvampi toiminta. Koska vapaaseen liikkeeseen luovuttamisen yhteydessä on edelleen esitettävä alkuperätodistus, yksinkertaistaminen voidaan tehdä vaikuttamatta jäsenvaltioiden mahdollisuuteen toteuttaa tarvittavat toimenpiteet varmistuakseen, että toimet on toteutettu sääntöjen mukaisesti.

               (4)

               Jotta siirtyminen yksinkertaistettuihin hallinnollisiin vaatimuksiin olisi kitkaton, niiden soveltamista olisi lykättävä 1 päivään helmikuuta 2012.

               (5)

               Sen vuoksi asetusta (EY) N:o 891/2009 olisi muutettava.

               (6)

               Maatalouden yhteisen markkinajärjestelyn hallintokomitea ei ole antanut lausuntoa puheenjohtajansa asettamassa määräajassa,

         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 891/2009 7 artiklan 4 kohta seuraavasti:

      ”4.   Balkanin maista peräisin olevan sokerin tuontitodistushakemuksiin on liitettävä kyseisen kolmannen maan toimivaltaisten viranomaisten myöntämän, liitteessä II esitetyn mallin mukaisen vientitodistuksen alkuperäiskappale. Tuontitodistushakemuksissa mainittu määrä ei saa olla suurempi kuin vientitodistuksissa mainittu määrä.”

   2 artikla
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä helmikuuta 2012.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä tammikuuta 2012.

            Komission puolesta

         José Manuel BARROSO

            Puheenjohtaja

      (1)  EUVL L 299, 16.11.2007, s. 1.

      (2)  EUVL L 254, 26.9.2009, s. 82.


title: Komission täytäntöönpanoasetus (EU) N:o 684/2011, annettu 15 päivänä heinäkuuta 2011 , kiinteistä tuontiarvoista tiettyjen hedelmien ja vihannesten tulohinnan määrittämiseksi

text:
               16.7.2011

               FI

               Euroopan unionin virallinen lehti

               L 187/20

         KOMISSION TÄYTÄNTÖÖNPANOASETUS (EU) N:o 684/2011,
   annettu 15 päivänä heinäkuuta 2011,
   kiinteistä tuontiarvoista tiettyjen hedelmien ja vihannesten tulohinnan määrittämiseksi
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon neuvoston asetuksen (EY) N:o 1234/2007 soveltamista koskevista yksityiskohtaisista säännöistä hedelmä- ja vihannesalan sekä hedelmä- ja vihannesjalostealan osalta 7 päivänä kesäkuuta 2011 annetun komission täytäntöönpanoasetuksen (EU) N:o 543/2011 (2) ja erityisesti sen 136 artiklan 1 kohdan,
   sekä katsoo seuraavaa:
   Täytäntöönpanoasetuksessa (EU) N:o 543/2011 säädetään Uruguayn kierroksen monenvälisten kauppaneuvottelujen tulosten soveltamiseksi perusteista, joiden mukaan komissio vahvistaa kolmansista maista tapahtuvan tuonnin kiinteät arvot mainitun asetuksen liitteessä XVI olevassa A osassa luetelluille tuotteille ja ajanjaksoille,
   ON HYVÄKSYNYT TÄMÄN ASETUKSEN:
   1 artikla
   Täytäntöönpanosetuksen (EU) N:o 543/2011 136 artiklassa tarkoitetut kiinteät tuontiarvot vahvistetaan tämän asetuksen liitteessä.
   2 artikla
   Tämä asetus tulee voimaan 16 päivänä heinäkuuta 2011.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 15 päivänä heinäkuuta 2011.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 157, 15.6.2011, s. 1.

      LIITE
      Kiinteät tuontiarvot tiettyjen hedelmien ja vihannesten tulohinnan määrittämiseksi

                  (EUR/100 kg)

                  CN-koodi

                  Kolmansien maiden koodi (1)

                  Kiinteä tuontiarvo

                  0702 00 00

                  AL

                  49,0

                  AR

                  19,4

                  EC

                  19,4

                  MK

                  45,6

                  ZZ

                  33,4

                  0707 00 05

                  AR

                  22,0

                  TR

                  105,8

                  ZZ

                  63,9

                  0709 90 70

                  AR

                  24,9

                  TR

                  110,8

                  ZZ

                  67,9

                  0805 50 10

                  AR

                  62,1

                  TR

                  64,0

                  UY

                  68,5

                  ZA

                  71,8

                  ZZ

                  66,6

                  0808 10 80

                  AR

                  91,7

                  BR

                  78,2

                  CA

                  106,0

                  CL

                  91,2

                  CN

                  75,6

                  EC

                  60,7

                  NZ

                  119,1

                  US

                  181,5

                  ZA

                  96,6

                  ZZ

                  100,1

                  0808 20 50

                  AR

                  140,6

                  CL

                  107,9

                  CN

                  46,2

                  NZ

                  118,4

                  ZA

                  103,6

                  ZZ

                  103,3

                  0809 10 00

                  AR

                  75,0

                  TR

                  222,9

                  XS

                  138,6

                  ZZ

                  145,5

                  0809 20 95

                  TR

                  309,1

                  ZZ

                  309,1

                  0809 40 05

                  BA

                  56,1

                  EC

                  75,9

                  ZZ

                  66,0

         (1)  Komission asetuksessa (EY) N:o 1833/2006 (EUVL L 354, 14.12.2006, s. 19) vahvistettu maanimikkeistö. Koodi ”ZZ” tarkoittaa ”muuta alkuperää”.